Forsetar Rússlands og Tyrklands eru komnir til Teheran, höfuðborgar Írans, þar sem ætlunin er meðal annars að ræða hvernig liðka megi fyrir útflutningi á korni frá Úkraínu. Alþjóðastofnanir óttast hungursneyð náist ekki samkomulag um flutningana.
Vonir standa til þess að samkomulag náist um að liðka til fyrir útflutningi á hveiti og öðru kornmeti frá Úkraínu á fundi forseta Rússlands og Tyrklands í Teheran, höfuðborg Írans, í dag. Innrás Rússa í Úkraínu hefur hamlað flutningunum svo mjög að alþjóðastofnanir spá hungursneyð náist ekki samkomulag um þá.
Forsetarnir, Vladimír Pútín og Recep Tayyip Erdogan, komu til Teheran í gærkvöld. Þar ræða þeir í dag við Ali Khamenei erkiklerk og Ebrahim Raisi forseta um ástandið í Sýrlandi og fleiri efni. Athygli umheimsins beinist þó fyrst og fremst að viðræðum Pútíns og Erdogans um útflutning á kornmeti frá Úkraínu. Frá því að Rússar réðust inn í landið 24. febrúar hefur dregið mjög úr möguleikunum á að flytja korn til annarra landa. Úkraína er einn stærsti hveiti- og kornframleiðandi í heimi. Sameinuðu þjóðirnar og fleiri alþjóðastofnanir hafa ítrekað lýst því yfir á síðustu vikum að kornskorturinn skapi alvarleg vandamál, einkum í hinum fátækari löndum heimsins, þar sem hungursneyð blasi við verði málunum ekki komið í lag. Síðast í dag lýsti Josep Borrelll, utanríkismálastjóri Evrópusambandsins, því yfir að aflétta yrði hafnbanni í úkraínskum höfnum. Ella ætti fjöldi jarðarbúa á hættu að svelta í hel.
För Vladimírs Pútíns til Írans er fyrsta utanlandsferðin sem hann fer í út fyrir fyrrverandi lýðveldi Sovétríkjanna frá því að innrásin í Úkraínu hófst. Að sögn fréttaskýrenda er honum mikið í mun að efla tengslin við leiðtoga þeirra fáu ríkja sem hann er enn í góðum tengslum við eftir innrásina, svo sem Írans, Kína og Indlands.
Forsetar Rússlands og Tyrklands eru komnir til Teheran, höfuðborgar Írans, þar sem ætlunin er að ræða hvernig liðka megi fyrir útflutningi á korni frá Úkraínu. Alþjóðastofnanir óttast hungursneyð náist ekki samkomulag um flutningana.